SAL-vlugte na Mauritius gekanselleerSikloon Berguitta. Foto: Nasa Tlali Tlali, woordvoerder van SAL, het gesê SAL-vlugte van en na die Sir Seewoosagur Ramgoolam Internasionale Lughawe is vir Woensdag gekanselleer. Die volgende vlugte word geraak: Vlug SA 190 van Johannesburg (JNB) na Mauritius (MRU), vlug SA 191 van Mauritius (MRU) na Johannesburg (JNB), vlug SA 192 van Johannesburg (JNB) na Mauritius (MRU) en vlug SA 193 van Mauritius (MRU) na Johannesburg (JNB). “SAL is spyt oor enige ongerief wat hierdeur veroorsaak word. Ons prioriteit is altyd die veiligheid van ons passasiers en bemanningslede,” het Tlali gesê. SAL vlieg daagliks na Mauritius met twee vlugte ŉ dag op Woensdae en Saterdae. SAL het gesê hy sal bystand lewer aan passasiers wat geraak word. Mauritius het Woensdag sy hawe en lughawe gesluit in afwagting op sikloon Berguitta. Die sikloon sal na verwagting gepaardgaan met wind van 120 km/h of meer en rowwe seetoestande. Sikloon Hollanda het Mauritius in Februarie 1994 getref en tot die dood van twee mense en miljoene rande skade gelei. Reunion maak intussen ook gereed vir sikloon Berguitta.